khistorydata/jeongjo-sjw-relations huggingface dataset:
정조 0년
掌令李枰。校理李在學李秉模。副校理李獻慶李敬養。正言尹得孚。修撰沈有鎭。副修撰朴天衡啓曰。請還寢付處罪人韓翼謩。延安府移配之命。仍施遠竄之典。
정조 0년
又啓曰。請亟寢付處罪人金相福。公州牧移配之命。爲先施以遠竄之典。
정조 0년
掌令李枰。正言尹得孚啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。
정조 0년
又啓曰。請削黜罪人李澤遂會遂竝施竝裔之典。答府啓曰。不允。
정조 0년
又啓曰。自有向來綸音昭布之後。龜柱之三大罪案。俱係罔赦。國人皆知。合啓靳允。已是失刑之大。而今此韓後翼。勿生右袒之計。敢售嘗試之意。而其所引喩。萬不近似。卽此一款。其爲無嚴放肆。已極矣。其他時政。顯帶譏訕。此則猶可屬之於言者。寧激之義。而至若機事已過機心尙存一句語。遣辭至凶。用意叵測。聽政實出先王之聖意。諸凶自干惡逆之嚴誅。則爲臣子者。孰敢以機之一字。萌於心發於口。而乃敢以機事機心等語肆然。書之於章奏之間。此與賊輅之機關二字。可謂一串貫來。日前島配之啓。臣亦自知其失之太寬。請韓後翼。亟令王府。拿鞫嚴問。答府啓曰。不允。
정조 0년
正言尹得孚啓曰。海南縣圍籬安置罪人具庠。更令王府。嚴鞫得情。快正王法。
정조 0년
又啓曰。請靜義縣荐棘罪人尹泰淵。亟令王府。拿鞫嚴問得情。快正王法。
정조 0년
又啓曰。請河翼龍金重得。亟令王府。拿鞫嚴問得情。快正王法。
정조 0년
丙申十一月二十五日。兼春秋朴行淳。刑曹啓。罪人李長煥。三覆施行。啓。傳曰。依律爲良如敎。
정조 0년
丙申十一月二十五日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。日氣甚寒。夜來聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。上曰。合考落券。注書持入。賤臣承命持入。命國榮讀之。上曰。每當科次。恐有人才之或失。心常憧憧。故合考時屢讀詳察。無疑其優劣。然後始命拆榜。而中夜思之。猶慮人才之遺漏。更見落券。則果無冤屈者矣。國榮曰。殿下每慮實力之或漏。眷眷於考券之際。臣實欽仰。爲其試官者。若體聖意。毋或放過。則庶可無遺珠之歎矣。命讀禁府刑曹草記。國榮讀奏。命書批答訖。命退去。諸臣以次出。
정조 0년
丙申十一月二十五日巳時。上御興政堂。三覆入侍時。左議政金尙喆。右議政鄭存謙。兼禮曹判書蔡濟恭。行判尹李景祜。右參贊黃景源。吏曹判書李徽之。戶曹參判鄭昌聖。伏於東。兼刑曹判書具善復。安春君烿。行工曹判書徐命善。行兵曹判書洪樂性。同知沈墢。刑曹參判鄭一祥。同敦寧李瀁。咸春君李昌運。伏於西。行都承旨洪國榮。行左承旨金鍾秀。右承旨蔡弘履。左副承旨鄭民始。右副承旨徐有防。同副承旨李鎭衡。伏於南一行。刑曹參議李世奭。掌令李枰。正言尹得孚。校理李秉模。副修撰朴天行。伏於南二行。假注書李兢淵。事變假注書李殷模。記注官金鳳顯卜台鎭。伏於南三行。上曰。俄有整齊後入正時之敎。而不待整齊而先入。何也。國榮曰。政院不善擧行矣。上曰。該房承旨推考。出榻敎尙喆存謙進前曰。日間聖體。若何。上曰。一樣矣。尙喆曰。昨日兩邑停捧之命。爲民事幸甚矣。東北尤甚邑還上停捧事。昨有稟處之敎。而今則歲末不遠。且北道遠地。及今行關。然後民受其惠。東北兩道尤甚邑及之次尤甚面還上停捧事。分付道臣。何如。上曰。依爲之。存謙曰。此不必出擧條。以特敎分付。似好矣。上命書傳敎曰。旣問大臣。咸鏡江原道尤甚邑及之次尤甚面當年還上。特爲停捧事。分付。尙喆曰。昨以加平抱川尤甚面軍米停退事。有稟處之命矣。軍布折米。旣命特敎停退。所納米布。何可異同。一體停退事。分付。何如。上曰。依爲之。出擧條上曰。流民聞此停捧之令。則其將還歸耶。尙喆曰。姑未的知。而不堪於催科而逃避者。聞此令則似當還歸矣。景祜曰。昨令五部。搜訪流民。則皆是北道南關及關東淮金之民。而數則不多矣。上曰。欲歸者給糧。願留者接濟。俾無捐瘠之患。可也。上曰。都承旨出去監劑。可也。國榮先退。上曰。昨日收券太小矣。尙喆曰。收券雖小。入格之文則善作矣。上曰。科題。何如。尙喆曰。題。甚好矣。上曰。近來科券。比前稍勝乎。尙喆曰。然矣。如是不已。則數三年之內。騈儷之文。將蔚興矣。上曰。承旨讀奏文案。有防進讀京囚殺獄罪人李長煥推案。上曰。長煥何如人也。善復曰。居在泰安。有庶名云矣。上曰。爲人本來獰悍者乎。善復曰。閑良中以膂力有名者也。上曰。僉意。何如。尙喆曰。殺人者死。三尺至嚴。用法之外。無他可達矣。存謙曰。獄情無疑。無容更議矣。善復曰。無一毫可疑之端。法外無可達矣。一祥曰。初覆已仰達。用法之外。無容更議矣。世奭曰。更無可達者矣。景祜曰。臣亦無他見矣。濟恭曰。無一毫可疑之端。施法。宜矣。烿曰。臣亦無他見矣。命善曰。旣無可疑。更無可達矣。樂性景源徽之曰。法外無可達矣。昌聖墢瀁昌運曰。用法與否。無容更議矣。枰曰。法外無可達矣。得孚曰。臣則初見文案。而看證明白。行凶情節。無一可疑。用法。宜矣。秉模天行曰。三尺至嚴。用法之外。無可達矣。上曰。罪人行刑。何時擧行乎。尙喆曰。三覆後卽爲擧行矣。上命書判付曰。依律。鍾秀進讀北靑殺獄罪人李贊長推案。上曰。罪人承款之後。亦有同推之例乎。尙喆曰。若無疑端。則承款後更爲同推矣。上曰。僉意。何如。尙喆曰。此則情節痛惡。比他尤甚。依律之外。更無所達矣。存謙曰。罪惡無容更議。法外有何可達乎。善復曰。殺獄中尤極痛惡。無容更議矣。一祥曰。自初承款。實無可疑。依律之外。他無仰達者矣。世奭曰。臣亦無他見矣。景祜曰。用法之外。更無可達矣。濟恭曰。至今假息。誠極痛惋矣。烿曰。臣亦無他見矣。命善曰。依律之外。無他可達矣。樂性曰。用法一節。無容更議矣。景源曰。依律之外。無可達矣。徽之曰。臣亦無他見矣。昌聖曰。至今假息。誠可痛矣。墢瀁昌運曰。法外無他可達矣。枰得孚曰。法外有何可達乎。秉模天行曰。臣等之見。亦與諸臣同矣。上曰。此亦萬無容貸之道矣。命書判付曰。依律。弘履進讀鏡城兵符燒火罪人全克燁推案。上曰。僉意。何如。尙喆曰。渠以燒火兵符自服。而失兵符之僉使。亦已伏法。則用法之外。更無可達矣。存謙曰。臣見與左相無異矣。善復曰。僉使旣已伏法。而此不用法。則邊上重地。實有日後之慮。用法與否。非所可議矣。一祥曰。渠旣自初承款。更無可疑之端矣。世奭曰。用法之外。無可達矣。景祜曰。三尺至嚴。決難容貸矣。濟恭曰。燒火兵符。渠旣遲晩。用法更無可論。而初覆時戶曹參判。旣以所聞之有疑端。有所陳達。其在欽恤之道。恐不可輕易論斷。更爲下詢於戶曹參判。似好矣。上曰。此言。何如。尙喆曰。臣則俄已陳達。而失兵符者。旣伏邦刑。則燒兵符者。豈逭王章乎。上曰。僉使之伏法。非但失符之罪。又有僞造之罪。而至於全克燁。罪在燒符。而不無疑端。若如戶參之言。則其在欽恤之道。豈可輕先處斷耶。尙喆曰。欽恤之盛意。臣實欽仰。而文案旣甚明白。似無更議矣。上曰。戶參奏之。昌聖曰。臣於此獄。旣有所聞。故有所仰達。而獄體至重。文案昭然。則旣無的見。而何敢質言乎。上曰。旣有稱冤之端。則何可輕先用法乎。命善曰。然則更爲行査。好矣。尙喆存謙曰。聖意旣如此。姑待更査。亦不害爲審愼之道矣。上命書判付曰。更待來年啓覆。枰曰。罪人文案。旣無違端。行査難得其實。而罪犯比殺人尤重。快施當律。斷不可已也。上曰。予非欲傅生。而或有一毫疑端。則決不可用法。姑待更査。用法於明年啓覆。亦無所妨矣。民始進讀寧邊殺獄罪人僧矜吾文案。上曰。單抄與初檢不同。何也。善復曰。單抄只謄其緊關處。故有不同者矣。上曰。僉意。何如。尙喆曰。此罪人亦萬萬凶慘。用法。宜矣。存謙曰。戕殺分明。無容更議矣。善復曰。此是故殺。而文案明白。實無可疑矣。一祥曰。行凶情節。明白無疑。用法之外。無可達矣。世奭曰。臣亦無他見矣。景祜曰。用法與否。更無可論矣。濟恭曰。初覆已仰達。更無容議者矣。烿曰。臣亦無他見矣。命善樂性曰。文案明白。情節無可疑矣。景源徽之曰。三尺至嚴。更無容議者矣。昌聖曰。臣亦無他見矣。墢瀁昌運曰。用法之外。無他可達矣。枰得孚秉模天行曰。罪人情節。萬萬凶慘。依律之外。無可達矣。上命書判付曰。依律。上曰。全克燁事。令道臣行査。亦令御史廉探。則可得其實耶。徽之曰。因其傳聞。更爲行査。事涉如何。後弊亦可悶矣。有防曰。行査廉探。若不祕密。則罪人必生翻案之計矣。景祜曰。元無二覆後更査之例矣。上曰。此何論前例之有無耶。必欲審愼而然矣。存謙曰。更待來年啓覆之敎。果好矣。鎭衡進讀成川殺獄罪人元明三推案。上曰。僉意。何如。尙喆曰。明三之爲元犯。旣無疑端。則用法之外。無用更議矣。存謙曰。臣見如左相。同矣。善復曰。以文案見之。明三之爲元犯。昭然無疑。法外有何可達乎。一祥曰。看證旣明白。實無容貸之道矣。世奭曰。用法之外。無他可達矣。景祜曰。叔姪相推。實是奸情。不可以此爲疑端矣。濟恭曰。行凶情節。若是凶慘。而明三之爲元犯。昭然無疑。用法。宜矣。烿曰。臣亦與諸臣之見。同矣。命善曰。文案明白。法外無可達矣。樂性景源徽之曰。參證俱備。獄情無疑。依律之外。無可容議矣。昌聖墢瀁昌運。咸曰。法外無他可達矣。枰得孚曰。文案無可疑之端。用法。宜矣。秉模天行曰。法外更無可達矣。上曰。此獄予則以爲不無疑端矣。綿袴一節。旣有異同。日字縣錄者。亦有差錯。其可不審愼而處之乎。尙喆曰。此則果如聖敎。而明三。率其子姪而往打。則造謀者實是明三矣。上曰。直以旕福之一言。定其元犯。事涉如何。此亦審愼處也。更査後用法。有何不可耶。尙喆曰。自上處分。亦似好矣。上曰。造謀者爲元犯乎。下手者爲元犯乎。尙喆曰。造謀者爲首惡矣。上曰。然則釆大。非造謀乎。濟恭曰。渠之磨刀之說。何可信乎。徽之曰。推官之自初。以明三爲元犯者。亦必有意見矣。上曰。予於此罪人。非欲傅生也。更待詳査而用法。亦何妨耶。尙喆存謙曰。更査之敎。實出於靡不用極之意。臣等不勝欽歎矣。善復曰。此則旣有干連諸人。更査似不難矣。上曰。與大臣相議。發關更査。可也。仍命書判付曰。更待來年啓覆。上命退。諸臣以次出。
정조 0년
丙申十一月二十五日申時。上御尊賢閣。右承旨南兵使入侍時。右承旨蔡弘履。假注書李兢淵。記注官金鳳顯卜台鎭。南兵使安宗奎。以次進伏訖。上曰。南兵營。卽關防重地。而數遞之餘。爲弊不些。故擇差以送。克殫鎭撫之政。無負面諭之意。宗奎曰。臣才識不逮。重任實無堪承之望。第當殫竭心力。以爲圖報之計矣。上曰。南營爲幾日程乎。宗奎曰。二千八百餘里矣。上曰。曾或往來否。宗奎曰。待罪甲山時見之矣。上曰。本營有何弊瘼乎。宗奎曰。姑未聞之矣。上命宗奎先退。上謂弘履曰。罪人有消息乎。弘履曰。姑無所聞矣。上曰。騎馬一匹立之。定送禁軍。罪人之來到何處。使之知來。賤臣承命出傳。上命弘履讀柑製試券。上曰。三券之優劣。何如。弘履曰。壯元最善作矣。命退。諸臣以次出。
정조 0년
行都承旨洪國榮藥院直。行左承旨金鍾秀坐。右承旨蔡弘履坐。左副承旨鄭民始式暇。右副承旨徐有防坐直。同副承旨李鎭衡坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
徐有防。以都摠府言啓曰。今日入直內三廳武兼禁軍及殺手等技藝中日廳習射。而武藝別監軍兵等。出去景福宮試放事。請出標信。傳曰。知道。
정조 0년
又以都摠府言啓曰。副摠管李鎭翼。以今日入直武藝別監軍兵等試放事。景福晝仕出去之意。敢啓。傳曰。知道。
정조 0년
以大司諫金普淳。司諫金履禧。獻納金東淵。掌令尹在醇牌不進罷職傳旨。傳于徐有防曰。只推。
정조 0년
傳于金鍾秀曰。同副承旨入侍。
정조 0년
徐有防。以備邊司言啓曰。卽伏見東萊府使柳戇狀啓。則陳賀差倭乘船先文。今已出來云。依前例京接慰官及差備譯官預爲差出事。請令廟堂稟旨。分付矣。陳賀差倭出來後。京接慰官差送。已有前例。接慰官及差備譯官。令該曹該院。卽速差出。而待差倭出來。卽爲下送事。分付。何如。傳曰。允。
정조 0년
李鎭衡。以刑曹言啓曰。倭學黃瑥。從重勘處事。命下矣。罪人黃瑥。時在東萊府。未及上來云。發關捉來後。考律勘處之意。敢啓。傳曰。知道。
정조 0년
又以左右捕盜廳言啓曰。依傳敎。罪人鄭德順放送。罪人柳錫基李錫老李光益等。姑爲保放之意。敢啓。傳曰。知道。
정조 0년
又啓曰。請河翼龍金重得。亟命王府。拿鞫得情。快正王法。
정조 0년
又啓曰。請削黜罪人李澤遂會遂。竝施竝裔之典。
정조 0년
又啓曰。請韓後翼。亟令王府。拿鞫嚴問。答曰。不允。
정조 0년
丙申十一月二十六日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。國榮曰。永眞丹進御後頗有顯效乎。上曰。果有顯效矣。前則厭食之症頗甚。服此劑以後。胃氣頓勝。故飮食頗勝於前。且喉渴之症。比前稍減。是爲可幸。國榮曰。此藥卽是潤肺安胃之劑也。纔服數旬。有此顯效。此後不必進他劑。以此長服。似好矣。上曰。予意亦然矣。國榮曰。諸醫皆以爲冬春。則姑進此劑爲好云矣。上曰。罪人尙今不來。極甚怪訝。來到何處云乎。國榮曰。連飭畿營探問。則尙無消息云矣。命讀備邊司刑曹草記。國榮讀奏。命書批答訖。命退去。諸臣以次出。
정조 0년
丙申十一月二十六日申時。上御尊賢閣。同副承旨入侍時。同副承旨李鎭衡。假注書李兢淵。記注官金鳳顯卜台鎭。以次進伏訖。上曰。昨日禁軍。亦無消息。罪人之來到何處。令畿營知來。賤臣承命出傳。上命鎭衡讀奏公事。仍命書判付訖。命退。諸臣以次出。
정조 0년
丙申十一月二十六日酉時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。陳賀表式。今始出來。而賀表則前此謝恩使已持去。以此意當回咨於禮部。而事急迫。下詢大臣後處之。似好矣。上曰。事係重大。不可不問議於廟堂矣。仍命書傳敎曰。咨文有下問事。左右相待明朝入侍。上曰。咨文當付於今使行。然後可無掣礙之事矣。國榮曰。謝恩使聞已渡江。而冬至使尙留義州云。若傳送此便。則庶無不及之慮矣。命書傳敎曰。冬至使行。姑勿渡江。待廟堂指揮事。令備局撥馬。分付。命讀備邊司草記訖。命退去。諸臣以次出。
정조 0년
徐有防啓曰。大司憲尹得養。疏批未下。執義金亮行。持平兪彦鏶金鍾厚在外。掌令李枰陳疏入啓。尹在醇傳旨未下。今日以監察茶時之意。敢啓。傳曰。知道。
정조 0년
徐有防啓曰。左議政金尙喆。右議政鄭存謙。依下敎來待矣。傳曰。入侍。
정조 0년
以漢城府啓目。傳于金鍾秀曰。今旣善爲査啓。一依前日下敎。着實擧行事。分付該曹該廳。
정조 0년
傳于鄭民始曰。政官催促開政。
정조 0년
以掌令尹在醇。獻納金東淵牌不進罷職傳旨。傳于鄭民始曰。只推。
정조 0년
傳于鄭民始曰。密陽府使。今日政差出。
정조 0년
吏批。判書李徽之進。參判未差。參議兪彦鎬呈辭在外。以李漢膺爲同義禁。李世澤爲左尹。李在簡爲同春秋。李昌中爲戶曹正郞。鄭存中爲忠州牧使。洪啓瑞爲杆城郡守。李亨默爲定平府使。
정조 0년
吏批。再政。同副承旨李鎭衡進。以尹光裕爲密陽府使。李憲儒爲沃川郡守。
정조 0년
兵批。判書洪樂性病。參判李在簡病。參議宋鍈入直進。參知柳焵病。承旨李進衡進。副司直單李宜哲單付。以柳源爲羅州監牧官。
정조 0년
蔡弘履。以禮曹言啓曰。宗廟孝明殿山陵徽寧殿延福殿薦新。以濟州牧使所封進上柑子唐金橘。爲先薦進矣。薦新柑子唐金橘。今始來到。令廚院依例捧入之意。敢啓。傳曰。知道。
정조 0년
掌令李坪疏曰。伏以鞫獄事體。至重且嚴。發捕都事。雖是罪人之至親。不敢與就捕罪人。不接一談。牢鎖領來。倍日趁期。乃是國法之當然。而發捕都事洪啓學。本以洪啓禧之弟子。且與養賊。情同兄弟。義結死友。其所發身。亦出於此賊之手。乃一世之所共知。及夫奉命發捕之時。往于謫所。長痛一訣之說。有口皆傳。且期限已踰多日。尙旡聲息。其放恣無嚴。莫此爲甚。設令中間。有遲滯之故。爲先啓聞。固是例也。而不此之爲。亦豈非可駭之一端乎。其在懲亂逆嚴鞫體之道。不可以待其自來。洪啓學爲先削去仕版。拿鞫嚴問。更令王府。發遣他都事。就捕罪人。及時拿來。以存國綱焉。臣宜卽詣臺論啓。而當此嚴寒。連日臺廳。重患毒感。咳喘猝發。達宵叫痛。召牌之下。萬無承膺之路。敢此附陳危苦之情。伏乞聖慈。憐臣病狀。削臣職名。以安私分。千萬幸甚。答曰。省疏具悉。所陳依施。
정조 0년
行左承旨金鍾秀疏曰。伏以臣於嚮夜。忽伏蒙冬官進秩之恩。冒上辭本。批旨隆重。奉讀以還。惶感無極。翌日喉院重授之命。恩殊事曠。不敢遽進。中夜嚴召之屢違。亶出拙心之不安。及夫飭敎荐降。黽勉出肅。而籌司新命。又遽下於翌朝赴召之路。首尾甫一日有餘。而誤恩凡三辱矣。臣是何人。敢膺斯寵。伏地戰懍。措躬無所。噫。籌司爲任。專管軍國重事。揀選之嚴。非他職比。雖古之名碩。尙或逡巡於資歷俱備之後。矧今新化之初。尤以愼惜官方。爲矯俗捄弊之先務。而如臣之性迂才疎。全無知識者。一朝驟濫至此。臣之一己顚沛。固不足言。其於上累則哲之明何哉。臣猶自愧。物情可知。駁正之論。理合恭俟。而身旣在公。有不敢昧然泯伏。玆陳短章。仰控危懇。伏惟聖慈。天地父母。乞垂曲諒。亟命汰免臣籌司兼任。俾公器無玷。私分護安焉。答曰。省疏具悉。籌司之任。予意有在。卿其勿辭行公。
정조 0년
丙申十一月二十七日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖候。若何。上曰。一樣矣。國榮曰。咳嗽。何如。而寢睡。亦何如。上曰。咳嗽則少無所減矣。寢睡則煩熱不得善寢矣。國榮曰。令醫官診候。可乎。上曰。依爲之。吳道炯康命徽進前診候。道炯診候訖。退伏奏曰。左右三部。比常時頗大。度數頗數矣。命徽診候訖。退伏奏曰。左右三部。大體頗高。而左三部則稍大矣。以此觀之。則外氣頗盛矣。上曰。夜或寒戰。寒盡則熱作。何也。道炯對曰。痰候凝滯。故寒熱交作矣。上曰。常服何劑。道炯曰。蔘蘇飮當爲進御矣。國榮曰。空心服進御。似好矣。上曰。依爲之。命醫官先退。上曰。左右相入侍。出榻敎左議政金尙喆。右議政鄭存謙進前。尙喆曰。日寒若此。聖體。若何。上曰。方有微感矣。存謙曰。今日則咳嗽。何如。上曰。不至大段矣。存謙曰。日氣漸寒衣襨。凡節加意爲之。似好矣。上曰。表式咨文事。何以爲之乎。尙喆曰。更爲咨文於禮部。似好矣。上曰。以此擧行。可也。尙喆曰。拿來罪人。尙無消息。極爲怪訝。上曰。然矣。存謙曰。罪人入來後。親鞫時日寒若此。房內殿座。好矣。上曰。當觀勢爲之矣。命退去。諸臣以次出。
정조 0년
丙申十一月二十七日巳時。上御尊賢閣。左副承旨入侍時。左副承旨鄭民始。假注書李兢淵。記注官金鳳顯卜台鎭。以次進伏訖。上命民始讀奏公事。上曰。罪人消息。畿營已知來乎。問之。賤臣承命出問。以罪人姑不入京畿境內之意仰達。上命書傳敎曰。以禁府都事狀啓觀之。可知臺疏之非風聞。養厚拿來都事洪啓學。發遣都事。亦爲拿來。一體罔夜拿來事。分付。命退。諸臣以次出。
정조 0년
丙申十一月二十七日未時。上御尊賢閣。都承旨入侍時。行都承旨洪國榮。假注書李兢淵。記注官金鳳顯卜台鎭。以次進伏訖。上曰。今日坐直承旨誰也。知入。賤臣承命出問。還入仰奏曰。左承旨左副承旨坐直矣。上命讀奏左承旨金鍾秀上疏。仍賜批。又命書曰。守令多窠。政官牌招開政。又命書傳敎曰。沃川郡守今日政差出。命退。諸臣以次出。
정조 0년
丙申十一月二十七日申時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。俄間咳嗽。何如。上曰。一樣矣。命讀禮曹草記。國榮讀奏訖。命書批答。上曰。今番禁府都事狀啓。前所未有之事。罪人拿來。何等至嚴。而初不倍道。敢以罪人調病等說。登諸狀辭。以此觀之。臺疏似非風聞。國榮曰。不知其間事情之如何。而謂以調病。許久滯留。事涉殊常矣。上曰。宣傳官已入來云。罪人消息聞之否。國榮曰。未及招問矣。上曰。宣傳官入侍。賤臣承命而出。與宣傳官申應周進前。上曰。罪人何爲遲滯云乎。應周對曰。聞都事之言。則罪人有病。故不得倍道。自然遲滯云矣。上曰。何間似當入來乎。應周對曰。晦前似當入來矣。上曰。罪人文書。何其小也。應周對曰。窮搜覓取。所存者只此矣。命宣傳官先退。上曰。養厚及洪啓學拿來都事。下直催促。命退去。諸臣以次出。
정조 0년
行都承旨洪國榮藥院直。行左承旨金鍾秀坐。右承旨蔡弘履坐直。左副承旨鄭民始坐直。右副承旨徐有防坐。同副承旨李鎭衡坐。注書二員未差。假注書柳孟養藥院直李兢淵仕直。事變假注書李殷模仕。
정조 0년
藥房都提調鄭存謙。提調徐命善。副提調洪國榮啓曰。伏未審夜間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。
정조 0년
徐有防啓曰。合辭方張之時。兩司連日闕啓。事甚未安。除在外疏批未下外。呈告人員。竝卽牌招。何如。傳曰。允。
정조 0년
以掌令李坪尹在醇。獻納金東淵牌不進罷職傳旨。傳于徐有防曰。只推。
정조 0년
吏曹口傳政事。以洪國榮爲長興庫提調。
정조 0년
金鍾秀。以賑恤廳言啓曰。因傳敎。東北飢民不願下去。九十三人各給糧米。使各部領付於上來後。時入接處所。俾爲安接之地。自願下去十四人。各給回糧米錢。亦令邸吏。領付各其邑之意。敢啓。傳曰。知道。
정조 0년
丙申十一月二十八日辰時。上御尊賢閣。都承旨入侍時。行都承旨洪國榮。假注書李兢淵。記注官金鳳顯卜台鎭。以次進伏訖。國榮曰。夜間感候。何如。上曰。一樣。而咳嗽尤劇。是可悶也。國榮曰。都提調提調。爲承候來詣閤外矣。上曰。入侍。都提調鄭存謙。提調徐命善。進前問候訖。存謙曰。召入醫官。診察聖候。何如。上曰。唯。醫官慶絢吳道炯康命徽。以次入診。退伏曰。左右三部大體少勝。而尙微數矣。上曰。今日則痛勢比昨似加矣。命善曰。有肢節痛乎。上曰。然矣。存謙曰。大便滑乎。上曰。略滑矣。道炯曰。蘇橘茶及木麥茶。連爲進御。宜矣。存謙曰。連有汗意。然後感氣當速解。外風愼之伏望。上曰。唯。命退。諸臣以次出。
정조 0년
丙申十一月二十八日午時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。俄間感候。若何。上曰。一樣矣。國榮曰。咳嗽有減勢乎。上曰。一味苦劇。可悶。國榮曰。聞醫官之言。蘇橘茶連爲進御。則外感可解。膈痰可降。雖日再進御爲好云矣。上曰。一時感氣。自可差勝。雖是茶飮。不必頻進矣。國榮曰。觀象監多有擧行之事。而提調雖曰二員。臣則長在直宿。實無暫出之道。故一提調兼二員之事。多有掣礙者云。臣所帶之任。若蒙恩遞。則事甚便好矣。上曰。事勢然矣。當下敎矣。命讀禁府草記訖。命退去。諸臣以次出。
정조 0년
丙申十一月二十八日未時。上御尊賢閣。坐直承旨入侍時。左副承旨鄭民始。假注書李兢淵。記注官金鳳顯卜台鎭。以次進伏訖。上曰。罪人來到何處云耶。民始曰。俄自畿營。來告罪人。到龍仁之報矣。上曰。龍仁幾里耶。民始曰。八十里云矣。上曰。藥房提調入侍。徐命善進前曰。俄間聖候。若何。上曰。一樣矣。命善曰。蘇橘茶方煎待矣。上曰。入之。醫官康命徽奉進。上進御。命書傳敎曰。連値殿座。進排衙門。不可無提調。出疆長興庫提調朴明源改差。口傳擬入。又命書曰。方帶劇務。今聞本監。只有提調一員。擧行掣肘云。都承旨觀象監提調之任許遞。又命書曰。御覽官案。極爲不察。吏曹假郞廳禁推。上命退。諸臣以次出。
정조 0년
丙申十一月十八日申時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上命讀金履禧疏。賜批。命讀李徽之疏。賜批。上曰。吏判批下。卽爲牌招開政。出傳敎命讀蔡弘履疏。賜批。命退去。諸臣以次出。
정조 0년
徐有防啓曰。合辭方張之時。諫院無進參之員。事甚未安。除在外疏批未下外。獻納金東淵。卽爲牌招。何如。傳曰。允。
정조 0년
鄭民始。以都摠府言啓曰。今日入直內三廳武兼禁軍及殺手等技藝中日廳習射。而武藝別監軍兵等。出景福宮試放事。請出標信。傳曰。知道。
정조 0년
又以都摠府言啓曰。副摠管柳鎭夏。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 0년
以吏曹假郞廳金應麟禁推傳旨。傳于徐有防曰。分楝。
정조 0년
傳于蔡弘履曰。仁川府使有闕代。口傳差出。
정조 0년
吏曹口傳政事。以金謹行爲仁川府使。禁府都事李天晟。活人別提鄭彦復相換。禁府都事鄭彦復。監察李運祥相換。
정조 0년
濟州防禦使狀啓。凡係蠲減。停退等事。一邊馳啓。一邊擧行。自是已行之例。今亦依前擧行。而事涉擅便。惶恐待罪事。傳于鄭民始曰。勿待罪事。回諭。
정조 0년
掌令李枰尹在醇。獻納金東淵。校理李在學李秉模。副校理李獻慶李敬養。修撰沈有鎭朴天衡。副修撰李儒慶啓曰。請還寢付處罪人韓翼謩延安府移配之命。仍施遠竄之典。
정조 0년
又啓曰。請杖罪人韓命周。亟令王府。設鞫嚴問。答兩司合啓曰。不允。
정조 0년
又啓曰。請削黜罪人李澤遂會遂竝施竝裔之典。
정조 0년
獻納金東淵啓曰。海南縣圍籬安置罪人具庠。更令王府。嚴鞫得情。快正王法。
정조 0년
進士金履恭。生員李義術。進士任晦周。生員徐有容。進士孟欽圭。生員任豐周金熙朝。進士金履寅。生員趙學敏。進士沈公著金履錫兪漢維。生員鄭猷煥。進士李師中金鎜。生員朴宗福。進士申光萬。生員沈能運。進士姜彙斌李靑。生員鄭東愼。進士李象鼎申在文朴道釆申憙淵韓光魯李述明。生員安樸。進士姜儐鄭釆毅。生員鄭度一。進士金益河張至喆李唐白金禧燮徐欽修金養和。生員金熙采任希靖。進士金和鍾。生員鄭義健。進士李薰韓德晉李世基。生員柳之羽。進士朴弼曾。生員趙有善許揉尹愭李東翼金復仁李台漢申宅權。進士朱宅夏。生員崔翼運。進士蔡一秀。生員李得履。進士李希聖。生員朴奎淳。進士金天欽。生員李尙榮。進士申命河申光錄。生員盧顯國。進士李㝡綱。生員李定炫。進士許霔。生員朴鎤李敬臣。進士崔命鼎。生員金鎰。進士李應鼎。幼學洪大榮李學彬南公轍李謙中閔百謙李東泌孔載章任履周孔載謙金鍾順洪觀燮黃仁純沈公權南復來黃仁緝李國昌南宗獻南仁耇閔景孝尹健厚申綏尹致愼洪名海尹勉養尹養烈吳夏章閔承爀吳箕常朴弘壽金載璉朴宗憲兪聃柱申獻朝韓用中李之完兪憲柱徐有惇李秉濬具命勳金履赫金老根金荖根金志淳趙鎭寅金載龜金載羽金載徐有豐徐有升尹珽李聖祐林雲喆鄭克綏趙命喆李再喆李昌模權太應洪聖烈李泰中柳師模權大應閔致宋翼魯金會淵權丕應尹心約金命淵朴和文尹會東金啓璉尹商說車鳳運吳命大金羞李錫麟劉有恒金治正曺亨壽曺命相金夢虎金廷龍權應範文粲奎卓宗說承膺祚權就度金良鈺李鳳舒宋宅明李齊亨姜一輔李亨羽金宗默沈緯鎭尹性忠曺觀衡李敬行李昇運洪宜燮趙昌濂高克忠李彦九朴敏赫張五相尹擎柱李會源鄭應驎安濟元朴瑞源等疏曰。伏以惟我殿下。以聰明睿智之姿。際禮樂文明之會。扶植斯文。光闡儒化。凡所以尊聖而衛道者。靡不用極。瞻聆所及。孰不欽仰。臣等忝居賢關。久沐菁莪之化。徒費齏鹽之供。而不能仰裨我殿下右文之治。臣等之鹵莽蔑裂。固無所自容。而竊有事關先聖。不敢泯默者。玆敢相率齋沐。仰干崇聽。伏願殿下留神焉。臣等伏聞。忠淸道尼城縣。有魯城山。山之下。有闕里村。山名村號。偶同於孔夫子生長之鄕。往在肅廟丁酉。幼學臣孔徵魯孔思中等。適得故相臣李慶億。奉使赴燕時。所得夫子遺像一本。因卽此地。建祠奉安。而私祭之。至今年八月。夫子影幀一本。不幸爲逆簡家所藏。故自大學博採衆議。移奉于闕里之祠。與本祠舊本。同爲揭虔。臣等因此。得以詳其立祠顚末。則當初創建。出於孔氏之私力。故數椽祠屋。元無東廂兩序之規。前堂後庖之制。體貎草略。禮儀簡褺。而風霾雨漏。年久頹圮。章甫之經過者。無不歎惜。幸因年前湖南儒生疏請。大行大王下敎曰。孔聖萬世之師。君師父一體。爾等之請。予甚嘉之。仍命道臣。修而葺之。朽棟破壁。賴而易新。然廊廡門塾及籩實豆盛之資。俱未及營建而區劃。使我先大王尊聖採蕘之盛意。閼而不暢。始而無終。可勝歎哉。且夫子。天下之所同師也。非後裔可得以私之也。而今只使孔氏數人。守其祠而奉其祭者。誠爲士林之深恥。而臣等死罪。竊以爲於一朝家盛典。亦有所欠闕焉。嗚呼。崇奉我夫子之道。固不在於一祠之有無。而顧念我東。隔越東魯。殆近萬里。曲阜鄹鄕。金絲之堂。手植之檜。杏壇舊址。杖屨遺藏。無由寓目。而只有瓊想而流悵。今此山名魯城。村號闕里者。因名起懷。有足以慰人景慕之情也。昔廬山之臥龍潭。地非隆中。而朱子立祠而享武侯。以寓千秋曠感之意。於武侯猶然。而況於夫子乎。推是義以言。則闕里之村。安可無夫子之祠。旣爲建祠。以奉其申夭之容。則又安可使廟貎草略。禮儀簡褺。而使遺裔數人。草草而私享之乎。臣等始雖不知。今因影幀之移奉。得詳其立祠顚末。則豈可徒以煩瀆之爲懼。而含默。因循以負我先大王君師父一體之敎乎。玆敢齊聲仰龥於黈纊之下。伏願殿下。追先王尊聖之德。體前賢已行之規。念多士寓慕之誠。特宣額號。以重廟貎。因命攸司。區劃其增建之道。講定其享祀之節。俾得以守護永世。則非但臣等與有榮焉。抑亦聖朝右文興敎之方。大有光焉。答曰。省疏具悉。自泮宮至于州縣。旣奉大成殿。若尼城闕里之廟。卽儒生輩。取名寓意之處。非朝家指揮之所也。且今欲東廡西廊。前殿後庖。則一邑之內。又一大成殿。事甚瀆矣。爾等退究窮理之學。
정조 0년
丙申十一月二十九日巳時。上御尊賢閣。兵房承旨入侍時。左副承旨鄭民始。假注書李兢淵。記注官金鳳顯卜台鎭。以次進伏訖。上曰。兵曹郞廳入侍。兵曹佐郞朴祐源進前。上曰。馬位畓事。何以爲之乎。祐源曰。該色郞廳。方持稟目待令矣。上曰。稟目入之。賤臣承命持入。上命讀奏。命書傳敎曰。小大奉使。輒以馬劣。不得傳通命令。論以紀綱。不但萬萬寒心。究厥其咎。職由於位畓之不實。驛卒之凋殘。又況馬政關係。尤何等重大乎。昨冬聽政時。先以此事。發端於本曹堂郞入對時。至于今秋。始命特敎査實。而該郞還朝之後。未聞有一弊一瘼之蘇革者。近日該曹事之種種玩愒。一何至此。兵曹一軍色郞廳。其令入侍。仍命祐源先退。上曰。左右捕廳從事官入侍。從事官洪尙德崔秉敎進前。上曰。罪人拿來時。隨往吏卒大將合坐。施威嚴問。捧供以奏。仍命退出。上曰。藥房提調入侍。徐命善進前曰。夜間聖體。若何。上曰。今日則少愈矣。命書館學儒生疏批。上曰。馬位畓事。豈不可駭乎。兵判題辭所謂釐正云者。不成說矣。命善曰。臣於此事。今始聞之。殊極怪駭矣。民始讀奏公事訖。上命退。諸臣以次出。
정조 0년
丙申十一月二十九日申時。上御尊賢閣。兵房承旨軍色郞廳入侍時。左副承旨鄭民始。假注書李兢淵。記注官金鳳顯卜台鎭。兵曹正郞李頤祥。以次進伏訖。上謂頤祥曰。位田摘奸後。堂上宜卽稟達。而終無皁白何也。頤祥曰。兵曹所掌驛畓。不過六百結。而辛未改量案。去今不遠。故別無奸僞之端。而第或有驛卒輩。私相買賣之弊。故擇定所任。使之檢飭。又或有士夫家墳墓近地植木處。故亦令斫去矣。上曰。末端事。何如。頤祥曰。此則燕橲宮所在位畓。而厚謙托以義烈宮植木。以廉價買取。故臣於摘奸後稟目。而前判書已還退矣。上曰。驛位田。雖宮家。豈敢私買。旣作厚謙之物。則逆家物。亦焉敢任自還退乎。許題堂上之誰某。還退委折之如何。詳問於該吏以奏。可也。仍命先退。上曰。從事官入侍。從事官洪尙德崔秉敎。持罪人草供進前。上命民始讀奏。上曰。養厚之從客捉來者幾人乎。秉敎曰。尹黃兩人矣。上曰。此兩人卽爲嚴問。守令之饋遺者。京中之送朝報者。竝知奏。命退。諸臣以次出。
정조 0년
丙申十一月二十九日初更三點。上御尊賢閣。兵房承旨軍色郞廳入侍時。左副承旨鄭民始。假注書李兢淵。記注官金鳳顯卜台鎭。兵曹正郞李頤祥。以次進伏訖。上曰。位田事。何如。頤祥曰。乙未六月。判書金鍾正。始許題放賣。而具善復爲兵判時。又許還退矣。上曰。今番釐正時。時堂何不上達乎。頤祥曰。前判書旣已題給還退。而初非稟處者。故不得上達云矣。上命書傳敎曰。兵曹事俱可謂無前。從當處分。至於時判書之回題郞官也。末端事曰。以其已釐正。今無可論者。外面驟看似然。而今聞郞廳所奏。前判書雖已手本。文書尙今不給云。則未可謂以已釐正。然則與初料有異。以此自政院問答。上曰。騎郞之靳點於三司者。欲其久任本曹。修擧凡事之意也。着意爲之。可也。仍命先退。上曰。從事官入侍。從事官洪尙德崔秉敎進前。上曰。罪人之供。有何端緖耶。尙德曰。別無可疑之端。而守令之饋遺者則多矣。上命書傳敎曰。李光益不可不問。卽爲還囚嚴問後。以草供啓問事。分付。上曰。罪人草供。卽爲捧入。仍命尙德秉敎退去。上曰。禁府都事以★★官員相換以入。民始讀奏禁都相換望。上命書傳敎曰。都事多不擇人。每當★★★★★★★★換。況當鞫坐時。豈獨武都事爲當直乎。方有下敎事。以闕內。又命書曰。每當親鞫時。則都事作爲厭避之★★★不擇人。而至於今日。欲用蔭都事。特命擇擬。則觀此相換之望。銓官事。此何道理。許多蔭官。可以相換者。只有活人一別提乎。吏曹判書李徽之。爲先從重推考。上曰。禁府都事入侍。都事鄭彦復進前。上曰。持此密旨以往。趙岏卽爲拿囚。收探文書而來。彦復承命退出。上命書傳敎曰。身爲統制使。此等擧措。至登罪囚之供。已極叵測。況賊相。以渠爲統制使後乎。不可不一問之故。雖令拿囚。與干連獄事有異。具枷杻嚴囚南間。而蒙頭則勿爲之事。分付。又命書曰。有下詢事。以戶判之屢次次對懸病。有此積滯。戶判明日入侍。命退。諸臣以次出。
정조 0년
行都承旨洪國榮藥院直。左承旨金鍾秀坐。右承旨蔡弘履坐。左副承旨鄭民始坐直。右副承旨徐有防病。同副承旨李鎭衡坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
李鎭衡啓曰。戶曹判書鄭弘淳。依下敎來待矣。傳曰。入侍。
정조 0년
以輪臺官望筒。傳于蔡弘履曰。後日次待令。
정조 0년
傳于李鎭衡曰。副摠管。今日內口傳差出。
정조 0년
吏曹口傳政事。以鄭喆淳爲禁府都事。禁府都事林仁浩。西部奉事洪彦燮相換。
정조 0년
兵曹口傳政事。以鄭昌順爲副摠管。
정조 0년
傳于李鎭衡曰。明日親鞫爲之。
정조 0년
李鎭衡啓曰。明日親鞫爲之事。命下矣。時原任大臣。待開門命招。金吾堂上兩司左右捕盜大將。一體待開門牌招。何如。傳曰。允。
정조 0년
以行左承旨金鍾秀牌不進推考傳旨。傳于李鎭衡曰。更爲牌招。
정조 0년
又以右承旨蔡弘履。左副承旨鄭民始牌不進罷職傳旨。傳于李鎭衡曰。只推。更爲牌招。
정조 0년
李鎭衡。以成均館大司成意啓曰。臣聞居齋儒生等。昨日夕食堂。不爲設行。臣馳詣泮宮。招致諸生。問其捲堂之由則儒生等。書進所懷以爲。伏以臣等。以尼城闕里建祠事。相率陳章。伏閤待批之際。有一下隷。橫竹睨視。戛過疏班者。臣等招而詰之。乃是政院使令也。具頑濫之習。雖極痛駭。而旣是院隷。故因爲責退矣。渠反却立於門閾之內。詬罵哮𠷺。無所不至。臣等不勝駭惋。因卽從復於本院。則本院承旨蔡弘履。卽爲除名。送言于臣等。使之治罪。故果爲略施笞罰。臣等之處義。少無所失。在政院亦宜無可怒之端矣。不意承旨鄭民始。聽其下隷之許愬。忽地生怒。多發隷屬。突入疏班。蹂躪多士。曳出守僕捽首踢胸。捉入院中。其時光景。誠極危怖。此實有太學以後。四百年所無之變怪也。大抵文廟守僕。與他隷截異。雖或得罪於享祀之際。苟非除名。則不敢笞治者。蓋有所重故也。今玆政院之恣意捉去。院隷之任。自踢打者。豈有他哉。只是挾憾於儒生。移怒於守僕。守僕奚罪。臣等之受侮。固不足恤。獨不爲文廟地乎。夫院隷之所籍重者。專在於持院牌往來。而當初招問之時。元無所持之牌。果是持牌之隷。則伊時政院。何爲而除名許治乎。今始以此構虛藉口。其果成說乎。亦見其爲計之窮且遁矣。嘻噫。承宣顯官也。臣等布衣也。凌蔑侮辱。固無所不可。然彼承宣者。亦一章甫中人。苟有一分愛惜名敎之心。則何忍侮衊多士。不有太學。若是之極也。此莫非臣等疲劣之致。而其如貽羞聖廟何哉。臣等遭此無前之變怪。豈敢廁跡靑衿之列。而抗顔入堂乎云云。臣以聖廟空堂。事體極爲未安。且昨日守僕。因承宣之相報而除汰。則今此所懷中。苟非除名云者。毋或爽實。縷縷開諭。多般勸入。則諸生又以爲院隷之衝突疏班。捉去守僕。在於師席除汰之前。承宣之相報請汰。在於守僕捉去之後。則諸生所言。元非爽實云。而終不回聽。無意還入。何以爲之。敢啓。傳曰。所謂士氣。亦有曲折。而今此捲堂。不但前所未聞之駭擧。身居首善之地。游辭務勝。良可寒心。況命牌任使。守僕輩毁破棄置。而終不知罪者。大關紀綱。掌色爲先停擧。大司成雖曰。新除。亦豈無責。亦爲從重推考。他儒生卽爲勸入。
정조 0년
蔡弘履。以吏曹言啓曰。禮曹佐郞鄭志儉呈狀內。身病甚重。勢難察任云。依例改差。何如。傳曰。如是無端圖遞。則兵曹禮曹郞官。其將不得擇人。而將爲作闕之窠乎。草記該堂推考。此草記勿施。
정조 0년
又以吏曹言啓曰。今此孝明殿朔祭執禮。副司果李義鳳塡差。而旣見差享之帖。旋稱在外。受香迫頭。終不入來。極爲未安。不得已以副司果李鼎揆代差。而本曹請推之外。他無可施之罰。何以爲之。敢稟。傳曰。拿處。
정조 0년
金鍾秀。以戶曹言啓曰。歲末度支。一年遺在書入事。曾有命下矣。曹中各樣物種歲末遺在。別單書入之意。敢啓。傳曰。知道。
정조 0년
又以戶曹言啓曰。明惠公主房舊第移給。淸謹縣主房修補次錢文一百兩。亦爲題給事。依下敎擧行之意。敢啓。傳曰。知道。
정조 0년
李鎭衡。以兵曹言啓曰。去十一月朔。各廳堂下武臣等試射。連因有故。今已踰月。不得爲之之意。敢啓。傳曰。知道。
정조 0년
又以左右捕盜廳言啓曰。草供中。一閫帥饋遣事遺漏。卽爲以草記遺漏委折以聞。草記封啓於院隷事。命下矣。罪人黃仁琰招中。自海南至巨濟饋問者。李光益詳知云。故李光益捉來査問。則在海南時。前統劑使趙𡷗。果爲饋問云。故今方取招。而從事官誤認。以黃仁琰所招而陳達矣。當該從事官崔秉敎。不無輕率之失。汰去。何如。傳曰。勿汰。
정조 0년
又以左右捕盜廳言啓曰。依傳敎。罪人李光益。還囚嚴問。草供封入之意。敢啓。傳曰。知道。
정조 0년
又以義禁府言啓曰。明日親鞫時。本府都事當爲備員。南兵營出使都事林仁浩。令該曹依例口傳相換罪人洪啓學之代。亦令差出。何如。傳曰。允。
정조 0년
行左承旨金鍾秀疏曰。伏以臣。卽伏見成均館草記中館儒捲堂所懷。臣不勝驚惑懍慄之至。臣等。雖儱侗。豈不知文廟事體之至重。而館儒之杖治。政院持牌之下隷。係是前古所未有。則臣等之招問委折於館僕。烏可已乎。至於曳踢蹂躪等語。惜乎。館儒之太欠詳審於上徹之文字也。雖然。臣以位次在右之故。當初使之招來館僕者臣也。而館儒之所指斥。乃獨在於伊時入侍未退之僚員。歸罪自免。臣實恥之。玆陳短章。徑出禁門。伏乞聖明。亟命勘臣之罪。以謝多士焉。答曰。省疏具悉。旣無所失。卿其勿辭行公。
정조 0년
右承旨蔡弘履疏曰。伏以臣。卽伏見成均館草記。則臣不勝訝惑之至。昨日太學守僕。以館儒之意來言曰。院隷不遜於多士。將欲治罪。請自院中。先爲除汰云。故臣答以果如所傳。則汰治何所不可。而長僚方入侍。姑俟罷退。往復爲宜云矣。旋聞院隷之已被杖。招問往復之守僕。則守僕以爲回答未及往告之前。已爲決笞云矣。今其爲言。若是相反。臣實莫曉其故。雖然。多士之藉口。乃在於臣。臣之不安。比諸僚更甚矣。玆陳短章。徑出禁扃。伏乞聖明。亟命勘臣之罪。以謝多士焉。答曰。省疏具悉。非爾等之失。爾其勿辭察職。
정조 0년
左副承旨鄭民始疏曰。伏以卽伏見館儒所懷。則專攻臣身。殆無倫脊之是非。言之虛實。終當究竟。不必多辨。而聲罪甚大。侵辱備至。則亦何敢晏然於職次乎。玆陳短章。徑出禁門。伏乞聖明。亟命勘臣之罪。以謝多士焉。答曰。省疏具悉。非爾等之失。爾其勿辭察職。
정조 0년
副修撰李魯述疏曰。伏以臣。情私所迫。向陳至懇。而事涉格外。罪在猥屑。何幸從欲之天典。遂反哺之願。特許所請。俾臣得以任便去住恩旣無前。感實弸中。臣之隕結。圖酬固無可言。而臣祖母亦聞聖念之至此。北望涕泣。願獻岡陵。臣之不忍離捨。從官遠遊之狀。旣蒙聖明之曲察。則臣竊以爲從今以往。便得長暇。歸守病側。不復以官。職去就爲憂。迺者玉署除旨。遽下於千萬夢想之外。馹召踵臨。促臣登途。臣誠驚惶失圖。罔知所以容措也。顧臣不稱之實。無容更陳。而情理之切。去益悶迫。今臣父受國厚恩。移陞東邑。將老踰嶺專城致養。至矣盡矣。而遠途跋涉。無他扶護。臣不但終鮮。且無親屬。情事到此。離捨尤難。噫。臣今欲進則心所不忍。不進則罪實難赦。臣誠狼狽焦迫。莫知所向。玆敢猥從縣道。申暴血懇。勢雖迫隘。跡近慢蹇。臣罪至此。萬戮猶輕。伏乞天地父母。曲垂諒察。亟令鐫罷臣職。勘治臣罪。俾遂至願。不勝大幸。臣於治疏將上之際。得見竄配罪人金載順疏本。誠不勝其駭痛而憤惋也。自古亂逆。非可一二數。而求諸往牒。豈有若麟謙恒簡等諸賊者乎。一國之人。雖愚夫愚婦。亦知其爲國讎。而不欲與之共天者。則惟彼載順。抑獨何人。少無深惡痛誅之心。全昩沬血聲討之義。囫圇說去。泛以貪饕榮祿等語。敢爲漫漶遮飾之計。隱然歸之以權奸。而其兇圖逆情。略不擧似其所不斷情根。陰護陽擊之狀。十手所指。此職由於堤防不嚴之致。不究情狀。輕施竄配。已是失刑之大者。臣謂金載順拿鞫之請。不可一向靳允。亟從兩司之啓。以嚴懲討之典焉。答曰。省疏具悉。所陳可尙。爾其勿辭。從速上來察職。
정조 0년
大司憲尹得養疏曰。伏以臣於昨夜。伏奉憲府除旨。臣誠驚惶感激。不省所措。噫嘻。亂逆之作。從古何限。而豈有若。麟謙恒簡之窮天極地。陰慘妖慝者哉。暗地糾結內外交煽。譸張凶言。危逼聖躬。言之膽掉。思之骨顫。何幸乾斷廓揮。巨慝雖已就誅。天網太恢。黨與猶未盡鋤。時日漸久。恬嬉成習。面陽背陰之徒。敢懷潛伺暗逞之計。至於向日金載順而極矣。則又安知踵此而跳踉者。凡幾人也。鋤治之政。不容少緩。而大論靳許。輿情愈激。伏願亟允三司之請。以遏方來之憂焉。臣於此時。義重沐浴。又況親臨慮囚之日。尤豈不竭蹶趨承。粗效一日之責。而第臣於府啓。有區區私義之難安者。請罷乙未五月庭試榜事。臣之姪子前注書臣翊東之名。亦在其中。猶父猶子之間。冒當此啓。有傷倫理。去就一節。非所可論。召牌儼臨。末由承膺。隨詣陳懇。仰瀆崇聽。伏乞聖慈。天地父母。俯垂諒察。亟命鐫削臣職。以肅朝綱。以安私分。不勝幸甚。答曰。省疏具悉。此非卿爲嫌者。勿辭行公。
정조 0년
大司諫金普淳疏曰。伏以日月迅邁。歲律垂窮。仰惟不匱之聖孝。益切靡逮之慟。仍伏念臣。一疾沈綿。人鬼莫分。已屢箇月。而通朝之所共知也。諸般症形。初不敢猥陳。而精神迷錯。全無知覺。氣息綿惙。不能轉動。奄奄床褥。卽一僵尸。不意薇垣除命。忽下於伏枕垂死之中。臣聞命驚惶。直欲鑽地而不可得矣。當此新化淸明。嚴懲討明義理之日。居言地者。固當張膽沬血。聲罪致討之不暇。臣若有一分可强之勢。而敢生逡巡巧避之計。則是欺天也欺君也。臣豈忍爲此耶。病勢如右。承膺無路。不得不屢違天牌。恭俟處分。聖度天大。曲加恩貸。臣惶隕感激。罔知攸措。以古人輿疾討賊之義。雖欲自力。而欲起旋仆。心昏而氣塞。萬無趨承之望。臣罪至此。尤合萬戮。伏乞天地父母。亟降威罪。以治逋慢之罪。仍遞職名。以卒生成之澤焉。以臣垂盡之殘喘。念不暇及他說。而平日耿耿者存。略此尾陳。惟聖明察之。嗚呼。今日國勢。安乎否乎。凶逆之如麟謙恒簡妖雲輩。次第伏法。則雖謂之已安可也。而臣之竊自爲隱憂者。反有危焉。治逆之道。必以春秋之法。竝其黨與而鋤治之然後。盤泰之安可期。而若失之太寬。或有漏網者存焉。則慮無不至。豈不大可懼者哉。試以今番事言之。諸賊之平日卵育者。寔繁其徒。情根旣固。牢不可破。或有嘗試漫漶之計者。或有固結潛伺之謀者。諸賊之身首。雖已異處。而其腸肚則固自相連。未知何樣禍機。迫在何處。抑不爲失之太寬。慮無不至者耶。嗚呼。金龜柱之罪。可勝誅哉。三大罪案。罔非人臣。罔赦之罪耳。綸音昭布。擧國齊憤。合辭峻發。公議可見。則孰敢有營護右袒之計。而彼韓後翼者。抑何心腸。挺身投疏。强覓私憾二字。張皇說去。欲售漫漶眩惑之計。全諱三大厥罪。初不提論。顯有掩護周遮之意。渠雖急於死黨。而獨不畏無嚴之誅乎。況其機心等語究其用意。尤萬萬叵測。手脚自露情狀難掩。臣雖在凜凜昏綴之中。讀至此句。不覺骨而心寒。噫。今番諸賊。自犯惡逆。自底誅戮。則渠焉敢以機之一字。隱然歸之於不敢言之地耶。此若置而不問。則臣恐隄防益塊。義理愈晦。百後翼接踵而起矣。伏願聖明。廓揮乾斷。亟允憲臣之請。以夬輿憤。不勝幸甚。
정조 0년
正言尹得孚疏曰。伏以竊念臣。前後叨冒言地。而一不敢膺命者。蓋量能度分。而自知不合於淸朝耳目之任故耳。日者薇垣除旨之又下也。時則逆黨未戢。臺討方張。臣義重沐浴。投進一疏。兼陳乞免之懇。而言甚巽軟。詞又蕪拙。唯嚴譴是俟。及承聖批。特許留念。繼以勿辭。臣且惶且愧。不勝感激。適値朝家啓覆之日。章皇出肅。而初登筵席。昵侍耿光。自顧賤分。榮幸極矣。第臣素患風眩之症。更添於觸寒之餘。歸自臺廳。昏窒達宵。天牌又臨。而承膺無路。惶懍憫蹙。罔知所措。玆敢疾聲哀籲。伏乞天地父母。俯垂矜察。特遞臣職。以幸公私焉。臣於昨日。欲啓所懷。遑遽疎忽。未果陳達。泯默而退。今於乞免之章。敢此尾陳焉。噫嘻。痛矣。今玆韓後翼之疏。泛然看過。則似或狂直。而細究其語脈歸趣。則忿懟於金龜柱處分之後。以憯毒之心。肆悖謬之語。無所顧忌。而其所謂機事已過。機心尙存。欲因以馬上治天下一節。尤是萬萬絶悖者。殿下光承先王之付托。臨御以來。明義理正倫紀。嚴忠逆辨是非。百度咸正。八域聳瞻。則後翼獨何心腸。意在營護龜柱。角勝君父。做出凶險無倫之說。一至於此哉。嗚呼。見無禮於其君。當如鷹鸇之逐鳥雀。而顧玆後翼叵測之疏。不但無禮而已。則如此背公死黨之類。決不可以言官而有所容貸。臣謂正言韓後翼。爲先削去仕版。亟令王府。拿問得情。斷不可已也。
정조 0년
司諫金履禧疏曰。伏以。臣於言責之任。豈有一分近似者。而含恩畏義。强疾承膺矣。病情添劇。陳章乞免。敢以草草數語。附貢愚衷。聖度包荒。不以爲罪。反下體念之敎。臣誠且惶且感。罔知所以。惟當强策駑鈍。竭蹶供職。而顧臣素有癃疾。添以近日毒感。旅次遇寒。調攝失宜。日漸沈篤。症涉危惡。床笫之間。轉側須人。萬無時日間蠢動之望。玆敢冒萬死。哀籲於天地父母之下。伏乞亟命遞斥臣職。以安微分焉。臣竊有區區憂憤之忱。敢此尾陳焉。嗚呼。今番諸賊之窮凶極惡。實前古史牒之所未有。雖幸天討克行。義理昭著。而凡爲今日臣子者。言之心寒。思之骨驚。何忍一日而忘諸。而卽伏見前大司憲金載順上疏。則其所論列諸賊者。殊無張膽沬血之義。只以戚里輩含權樂禍之題目。沕淪說去。而或詳或略。隱然有扶抑之態。噫。肆其胸臆。沮戲聽政之麟謙兩逆。何等極賊。而强爲漫漶。說不明白。逞其妖邪。暗地煽動之恒簡諸賊。何等惡逆。而初不擧論。若無可言何哉。噫嘻。痛矣。此莫非徵討不嚴。義理晦塞。隄防漸弛。人心陷溺之致。此不嚴懲。臣恐革面之徒。尤無所顧忌。而世道之憂。有不容言者。堂箚辨破其情狀。聖鑑亦燭其肺肝矣。伏乞嚴加處分。爲先亟施竄配之典焉。答曰。省疏具悉。所陳可見公議。而予亦有商量者。爾等勿辭察職。
정조 0년
李鎭衡啓曰。大司憲尹得養。大司諫金普淳。司諫金履禧。正言尹得孚。疏批已下。一體待開門牌招。進參鞫座。何如。傳曰。允。
정조 0년
丙申十二月初一日。記事官姜彙鈺。刑曹。以吏曹政色書吏李翼彬相換政事。不善擧行罪捧招。而旣已遲晩。考律科罪。何如。啓目。傳曰。幺麽下吏。不畏飭敎之狀。萬萬無據兺不喩。以渠之故。時急發捕。至於後時。尤甚駭然是遣。況旀昨夜下敎。何等叮嚀。則渠若不從中漫漶。不使判堂聞知。安有此銓官推考之事乎。以此以彼。吏胥頑慢之習。不可不痛治是置。以此發問目杖問取招。更爲啓聞爲良如敎。
정조 0년
刑曹。殺獄罪人奴金伊更招啓目。傳曰。除尋常更加嚴刑。期於得情爲良如敎。
정조 0년
刑曹。偸竊罪人尹起莘加刑啓目。傳曰。更良推問取服爲良如敎。
정조 0년
丙申十二月初一日辰時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。日寒轉酷。夜間聖體。若何。上曰。一樣矣。國榮曰。寢睡。何如。上曰。善寢矣。國榮曰。咳嗽益有差勝之勢乎。上曰。猶未快減矣。上曰。今日朔祭。不得親行。痛隕益深。國榮曰。日寒若此。且有感候。何以親行乎。殿下承先王艱大之業。宗社之托。生靈之衆。專係於殿下一身。則悠悠萬事。莫過於聖躬之保嗇。且以聖孝言之。祀享親行。不過疏節。而繼先王之志。述先王之事者。此爲聖孝之大者。伏願殿下。勿以朔祭之不得親行。過用聖懷。惟以仰體先王之志事。益加睿念焉。上曰。卿言。好矣。上曰。左副承旨仕進乎。國榮曰。今日爲病狀矣。上曰。左副承旨牌招。出榻敎命讀諸道狀啓訖。命退去。諸臣以次出。
정조 0년
丙申十二月初一日午時。上御尊賢閣。戶房承旨入侍時。左承旨金鍾秀。假注書李兢淵。記注官金鳳顯卜台鎭。以次進伏訖。鍾秀曰。兵房承旨。以館儒捲堂事。不得入來矣。上曰。侵斥左副乎。鍾秀曰。指名攻斥矣。上曰。左副承旨入侍。左副承旨鄭民始進前。上曰。承旨之獨被指名之斥。何也。民始曰。臣亦未知其何故。而督推院牌。則臣果爲之矣。上曰。諸承旨皆將徑出耶。民始曰。方欲陳疏徑出。而同副則例爲坐直矣。上曰。同副承旨入侍。同副承旨李鎭衡進前。上曰。戶判入侍。仍命鍾秀民始先退。戶曹判書鄭弘淳進前。上曰。公主宮。一則毁撤。而一則尙存耶。弘淳曰。然矣。上曰。此則將與縣主矣。弘淳曰。修理給之乎。上曰。不必自官修理。竝給百貫銅。可也。上下詢免稅事。命書傳敎曰。旣知其弊。宜有蘇革之道。嶺南數邑。宮房折受中。有橫斂者云。令本道道臣。詳査啓聞事。分付。又下詢內司手本事。上曰。此等事。卿須詳察可否而爲之。命退。諸臣以次出。
정조 0년
丙申十二月初一日申時。上御尊賢閣。同副承旨入侍時。同副承旨李鎭衡。假注書李兢淵。記注官金鳳顯卜台鎭。以次進伏訖。上曰。院牌事。國子長何以爲之云耶。鎭衡曰。俄者書報以爲。萬無推尋之路。願被不能敎迪之罪云矣。上命書諸承旨疏批及左承旨疏批。仍命書傳敎曰。左右。左副承旨皆批下。一竝牌招察任。又命書曰。闕內城內動駕。前排勿爲待令事。纔有下敎。而親鞫時。以其異於他時。雖有待令之近例云。而非郊行則一也。此後雖親鞫時。前排亦勿待令之意。定式施行事。分付該都監。上命退。諸臣以次出。
정조 0년
丙申十二月初一日酉時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。午間咳嗽。何如。上曰。一樣矣。上曰。諸承旨之連事違牌。得無太過乎。國榮曰。館儒侵斥。終涉難安。故不得承牌云矣。命讀成均館捲堂草記。國榮讀奏。上曰。儒生之擧措。豈不可駭乎。國榮曰。毆打院隷。奪破命牌。雖是駭擧。而崇儒禮儒。卽我列聖朝盛德事也。其在繼述之道。不宜過加摧折矣。非但館儒。雖遐方賤儒。旣以儒爲名。則加意禮待然後。庶有培養之美矣。凡於此等處。毋或少忽伏望。上曰。卿言是矣。可不留念。而紀綱亦不可不顧。掌色與師儒之長。事當略示警責矣。仍命書草記批答。上曰。違牌承旨只推。一竝牌招。出榻敎命讀諸臺疏賜批。國榮曰。向來甲午增廣試官。旣皆蒙敍。則監試官亦不可異同。宜有收敍之道矣。上曰。然矣。仍命書傳敎曰。不可事同而飭異。何待歲抄。甲午年增廣監試官大司憲宋淳明。大司諫金養心竝敍用。嚴璹黃榦。一體敍用。命退去。諸臣以次出。
정조 0년
傳于李鎭衡曰。今日御次。不緊之物。恣意爲焉。若有嚴畏之心。焉敢若此。當該中官。令內府刋名。勿揀歲抄。
정조 0년
以書房色庫直李世潤供辭。傳于李鎭衡曰。分揀放送。
정조 0년
蔡弘履。以成均館大司成意啓曰。臣伏承聖批。他儒生勸入後。仍設朝食堂。臣則以入侍有命。方詣闕之意。敢啓。傳曰。知道
정조 0년
李鎭衡。以義禁府言啓曰。孝明殿朔祭執禮副司果李義鳳拿處事。傳旨啓下矣。李義鳳下去京畿廣州地云。依例發遣府羅將。拿來。何如。傳曰。允。
정조 0년
徐有防。以左右捕盜廳言啓曰。依下敎。罪人朴道尙。放送之意。敢啓。傳曰。知道。
정조 0년
鄭民始。以兵曹言啓曰。依下敎。侍衛禁軍及羅卒等處。療氣次分饋之意。敢啓。傳曰。知道。
정조 0년
丙申十二月初二日辰時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。咳嗽。今日則何如。上曰。少減矣。上曰。注書出去。罪人盡爲上闕事。分付。賤臣承命分付。國榮曰。右副承旨徐有防。有犯染之事。故雖値殿座。而不敢仕進云矣。上曰。右副承旨徐有防牌招。出榻敎上曰。罪人上闕催促。殿座時刻入之事。分付。仍命退去。諸臣以次出。
정조 0년
行都承旨㓋國榮藥院直。行左承旨金鍾秀坐。右承旨鄭民始坐。左副承旨徐有防坐。右副承旨柳焵坐直。同副承旨李鎭衡坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
徐有防。以都摠府言啓曰。今日入直內三廳。武兼禁軍及軍兵等。當爲中日習射。而親鞫相値。不得爲之之意。敢啓。傳曰。知道。
정조 0년
傳于徐有防曰。罪人一竝上闕。
정조 0년
以大司諫金普淳。司諫金履禧牌不進罷職傳旨。傳于徐有防曰。只推。
정조 0년
吏曹口傳政事。以蔡弘履爲鳳山郡守。黃榦爲長興府使。兪恒柱爲靈巖郡守。金愚爲蔚山府使。朴基正爲龍宮縣監。金命埏爲泗川縣監。
정조 0년
承旨前望單子。以柳焵爲右副承旨。
정조 0년
兵曹口傳政事。以李徽之爲都摠管。李潤章趙鳳逵爲宣傳官。李徽遠爲兼內乘。
정조 0년
吏曹口傳政事。以金文淳爲兵曹參知。
정조 0년
吏批啓曰。忠州牧使晉州牧使。今當差出。而忠州物衆地大。晉州營下劇邑。不可不擇差。同道及他道有聲績。已準限未準朔守令。竝擬以入之意。敢啓。傳曰。知道。
정조 0년
吏曹口傳政事。以鄭致儉爲晉州牧使。尹得霖爲忠州牧使。吳載基爲昌原府使。柳孝源爲慈山府使。白鳳麟爲寶城郡守。
정조 0년
鄭民始。以吏曹言啓曰。今此宗廟臘享大祭終獻官前參判嚴璹。延福殿同祭終獻官前大司憲宋淳明塡差。而時無職名。令該曹口傳付單職。何如。傳曰。允。
정조 0년
蔡弘履。以吏曹言啓曰。今此宗廟社稷徽寧殿延福殿臘享大祭執禮大祝。皆以侍從塡差。而時無職名人員。令該曹口傳付軍職。何如。傳曰。允。
정조 0년
徐有防。以兵曹言啓曰。依下敎。侍衛禁軍及羅卒等處。療氣次分饋之意。敢啓。傳曰。知道。
정조 0년
鄭民始。以御營廳言啓曰。因傳敎。作門別武士元道亨成湜。各決棍十五度之意。敢啓。傳曰。知道。
정조 0년
徐有防。以義禁府言啓曰。泗川縣監權宜中。靈巖郡守尹坊。長興府使朴載淵。河東前府使金瑴。樂安前郡守林世載。昆陽前郡守黃檄。固城前縣令李禹鉉。玄風前縣監李顯發等。拿問定罪事。傳旨啓下矣。林世載黃檄等拿囚。而權宜中尹坊朴載淵金瑴等。俱在任所。李禹鉉時在忠淸道溫陽地。李顯發時在丹陽地云。依例發遣府書吏拿來。何如。傳曰。允。
정조 0년
柳焵。以義禁府言啓曰。寶城郡守朱重純。晉州牧使兪彦鉉。昌原府使李周爀。巨濟前府使尹衡烈。密陽前府使鄭存中。玆山府使具明遠等。拿問定罪事。傳旨啓下矣。尹衡烈旣因他罪。發遣羅將。未及拿來。拿囚後。添問目取招。朱重純李周爀鄭存中具明遠等。俱在任所。兪彦鉉下去江原道鐵原地云。依例發遣府書吏羅將。竝拿來。何如。傳曰。允。
정조 0년
又以義禁府言啓曰。羅州前牧使李明中。令該府嚴問口招事。傳旨啓下矣。李明中以鳳山郡守。時在任所。卽爲發遣府書吏。差兼官後。拿來。何如。傳曰。允。
정조 0년
李鎭衡。以義禁府言啓曰。罪人趙𡷗。邊遠定配事。命下矣。趙𡷗平安道昌城府邊遠定配。而以傳敎內辭意。具罪目。依例發遣府書吏。押送配所。何如。傳曰。允。
정조 0년
掌令李枰尹在醇。獻納金東淵。校理李在學李秉模。副校理李敬養李獻慶。正言尹得孚。修撰李儒敬沈有鎭。副修撰朴天衡啓曰。請還寢付處罪人韓翼謩。延安府移配之命。仍施遠竄之典。
정조 0년
掌令李枰尹在醇。獻納金東淵。正言尹得孚啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。
정조 0년
請梁山郡定配罪人錫達。依律處斷。
정조 0년
又啓曰。請韓後翼。亟令王府。拿鞫嚴問。
정조 0년
又啓曰。定配罪人趙𡷗。締結厚麟兩賊。向除統制也。有何不安之端。而暗囑麟賊。恐喝儲君。已是罔赦之罪。而必有綢繆之隱情。且交通養賊。難免同情之罪。雖以我聖上好生之德意。至于酌處之命。其嚴鞫體之道。不可一次刑配而止。請昌城府定配罪人趙𡷗。更令王府。拿鞫嚴問。答府曰。不允。
정조 0년
獻納金東淵。正言尹得孚啓曰。請海南縣圍籬安置罪人具庠。更令王府。嚴鞫得情。快正王法。
정조 0년
又啓曰。請河翼龍金重得。亟令王府。拿鞫嚴問。快正王法。
정조 0년
丙申十二月初三日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。昨日冒寒殿座。薄暮還內。勞動之餘。聖體。若何。上曰。一樣矣。國榮曰。咳嗽。何如。寢睡。何如。上曰。咳嗽則少減而善寢矣。上曰。注書出去。前二刻先入侍衛承旨詣閤事。分付。命退去。諸臣以次出。